《长尾雨山属题倪鸿宝手稿》
清代·郑孝胥

造意如垂云，隐隐吐雷电。使笔如纵兵，飒飒剧刀箭。

烂然骤圈点，率尔恣涂窜。妙处堪熟思，精极耐细看。

斯人诚过人，表里俱可见。筹饷卒无功，海运才得半。

渠宁亡国臣，暴尸馀恨叹。由来翰墨缘，千载等昏旦。

矧兹忠义感，密切逾亲串。雨山获此稿，手校补残卷。

昔哀鸿宝心，今见鸿宝面。勿令俗手污，闭户潜展玩。

平生曾南礼，好热香一瓣。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。